
A konténerizált forgalom mérése Magyarországon

Napjainkban a konténeres szállítmányozás egyre nagyobb jelentőséggel bír hazánk külkereskedelmében. A globalizáció hatására a cégek piaca kibővült, termékeiket kombinált szállítási módok segítségével importálják, illetve exportálják akár más kontinensekre is.
Az országban zajló konténerforgalom pontos méretéről azonban nem áll rendelkezésre pontos információ, így annak nagyságát, kiterjedését csak megbecsülni lehet. Ennek hiányában a hazai, konténerszállítással foglalkozó hajótársaságok és fuvarozó vállalkozások sem rendelkeznek pontos ismeretekkel a saját piacuk kiterjedését illetően. Továbbá nem ismerjük a Magyarországon áthaladó konténerforgalom méretét sem, ami fontos információ lehetne az országos logisztikai fejlesztési stratégia kialakításakor.

A tudományos diákköri munka célja, hogy egy ajánlást dolgozzon ki a hazai konténerforgalom mérésére, hogy annak mértéke, irányultsága, gyakorisága, illetve egyéb paraméterei feltérképezhetőek legyenek. A kutatás során interjúkat folytatok, dokumentumelemzést, illetve a fellelhető statisztikai adatok elemzését végzem el.

A kapott adatokból következtetések vonhatók le a hazánkban zajló konténeres szállítás főbb trendjeivel és volumenével kapcsolatosan. Javaslatot teszek arra vonatkozólag, hogy a jövőben milyen adatok gyűjtése lenne szükségek a cégek, valamint a statisztikai hivatal részéről, hogy a konténerszállító piac számszerű értékelése évről évre biztosított legyen.



